Ekstramateriale til fortolkning

# Analyse af novellen ”Vadehavet”

Novellen er fra novellesamlingen *Kantslag* af Dorthe Nors, Samleren/Rosinante 2008

C-niveau

Det følgende er en novelleanalyse, som du kan læse som et eksempel på, hvordan man kan skrive en novelleanalyse ud fra analysemodellen. Det er en svær novelle, der henvender sig mest til C-niveau.

Det kan være en god idé at have læst ”Vadehavet”, før du læser analysen. Her er en ordliste med forklaringer af svære ord i novellen.

**Ordliste:**

Råger: en slags fugle, de er sorte og i familie med krager.

Multiallergisk: når man er allergisk over for mange ting på én gang

Manøvrere: bevæge sig rundt

Vegetation: beplantning, planter

Autentisk: ægte, som det virkelig er

Kunstlede: falske, kunstige

Artefakt: noget, der er kunstigt fremstillet

Frisisk: Friserne er et folkeslag, der har rødder tilbage til Vikingetiden. De er i dag et mindretal i Tyskland.

Visir: beskyttelse op foran ansigtet

Kniple: traditionelt håndarbejde, specielt fra det sønderjyske og syddanske område. Det laves med fine tråde.

Koordinater: Punkter i et system, der fortæller, hvor noget befinder sig

Zone: område

Vilkårlig: tilfældigt

## Analyse Overblik over novellen

I det følgende vil jeg analysere en novelle af Dorthe Nors. Novellen hedder ”Vadehavet”, og den er fra novellesamlingen *Kantslag*, der udkom første gang i 2008.

Novellen er, som alle noveller, fiktion. Det vil sige, at det er en opdigtet fortælling.

Novellen handler om jegfortælleren og hans eller hendes mor, der er flyttet til Fanø, fordi moren mener, det vil hjælpe på hendes depressioner. Novellen beskriver, hvordan morens depression kommer tilbage, og hvordan sygdommen gør, at moren har svært ved at skelne mellem fantasi og virkelighed. Hun bliver i den forbindelse meget fascineret af Vadehavet, og novellen slutter, hvor jegfortælleren og moren måske er faret vild i tågen ude i Vadehavet.

Novellens temaer er psykisk sygdom og at være barn af forældre med psykisk sygdom.

### Forståelse af novellen

**Opbygning:** Novellen er et tilbageblik til tiden på Fanø og den bestemte dag, hvor moren og jegfortælleren går rundt i Vadehavet.

Novellen indledes med en beskrivelse af Fanø, og hvordan det er at flytte til Fanø fra København. Vi hører om grunden til, at de er flyttet til Fanø, hvordan tingene udvikler sig og til sidst om den dag, de går rundt i Vadehavet.

Vi kan sætte novellen ind i *Berettermodellen (se s. xxx):*

**Anslag:** Den første side fortæller om Fanø, om naturen og menneskene der. Temaet slås an ved, at vi allerede i 3.-4. linje hører om tidevandet og faren for at drukne: ”Jeg kunne godt lide at gå ned til tidevandspælen og se, hvor højt vandet ville have stået over mit hoved, hvis jeg havde været der i 1852”. Vi hører også i anslaget, at her bor mange alkoholikere og andre, der har det svært i samfundet. Desuden får vi præsenteret den multiallergiske kvinde, der har en betydning i novellen, og der står, at hun ifølge rygter kan ”forudsige folks fremtid” (s. 141).

**Præsentation:** Præsentationen begynder med ”Det var på grund af Sønderhos autentiske miljø (...) at vi flyttede dertil. ” (s. 142). I de følgende afsnit får vi præsenteret moren og hendes problemer, og vi forstår, at fortælleren er et barn.

**Uddybning:** I uddybningen hører vi, hvordan det udvikler sig. Depressionen kommer tilbage, jegfortælleren ringer efter sin mormor og for en tid går det bedre. Men så begynder moren at have ”forestillinger om, at Vadehavet havde helende kræfter i sig” (s. 144). Vi forstår, at moren har problemer med at holde sig til virkeligheden, og vi kan også fornemme, at jegfortælleren er bekymret: ”Næsten hver dag gik hun ned til Vadehavet, og næsten hver dag gik jeg med hende” (s. 145).

**Point of no return:** ”På en særlig tung og kold dag i februar...” (s. 145) møder moren og fortælleren den multiallergiske kvinde, der sidder i sin kørestol. Læseren kan huske fra første side, at den multiallergiske kvinde kan forudsige folks fremtid, så når der står, at: ”Jeg kan ikke sige hvorfor, men jeg tror, hun vidste det...” (s. 145), må vi læse videre for at finde ud af, hvad det er, hun kan forudse – hvad det er, der vil ske.

**Konfliktoptrapning:** Mor og barn ser tyskere, drager og faldskærme på vejen, men fortælleren føler sig ”adskilt fra dem”, for det er ikke hyggelige fritidsbeskæftigelser som dem, han eller hun er i færd med. Det er noget langt mere utrygt og farligt: ”Man kan blive ubehjælpeligt væk i Vesterhavet” (s. 146). Barnet er bange for, at de skal blive væk, men han eller hun må følge med for at passe på sin mor: ”Jeg sagde til min mor, at vi også skulle huske at gå indad” (s. 147).

**Konfliktløsning:** Der kommer ikke nogen løsning på konflikten. Moren peger på tågen: ”Hun sagde, at Vadehavet var et sindbillede, og hun var glad for, at jeg ville gå med hende ind i det.” (s. 147). Et sindbillede betyder et billede af sindet, og her er det tågen, altså ”et tåget sind”. Det er et billede på det syge og forvirrede sind, samtidig med at tågen er virkelig nok – og de er ved at forsvinde i den. Novellen har en åben slutning, så vi må selv tænke os til, hvordan det ender, men vi ved fra novellens første linje at fortælleren ”husker tilbage til Fanø”, så vi ved, at han eller hun overlever.

Der er ingen *udtoning*, ingen harmoni til sidst.

**Fortæller:** Som nævnt er det en jegfortæller, der tænker tilbage til tiden på Fanø. Vi fornemmer, at det er en voksen, der ser tilbage på noget svært, han eller hun har oplevet som barn. Selve teksten er skrevet med en voksen ”stemme” med fx svære ord (se ovenfor) og meget voksne overvejelser, fx ”Hun pegede på den som om den var et stykke psykologi” (s. 147), men oplevelserne er et barns oplevelser med skolegang, vinduer med porcelænshunde i og æblekage om søndagen.

**Baggrund for handlingen:** Novellen foregår i Sønderho på Fanø, og den beskriver et miljø, hvor der bor mange forskellige slags mennesker, fx syge mennesker, alkoholikere og tyske turister. En vigtig del af novellen foregår ved og i Vadehavet, der er et stort område vest for den sydlige del af Jylland, hvor der kun er få centimeter vand, når det er lavvande. Så kan man gå tur eller køre i bil på havbunden. Til gengæld skal man være forsigtig og komme væk, når det bliver højvande. Ellers drukner man.

**Tid:** Novellen foregår i nutiden. Vi hører blandt andet om en elektrisk kørestol og et iltapparat. Men der er ikke noget, der peger på et bestemt årstal.

Novellen er et tilbageblik, måske en voksen, der fortæller om sin barndom. Den strækker sig over nogle år, hvor man hører om morens problemer, og hvordan mor og barn flytter til Fanø. Den sidste del af novellen varer højst et par timer.

**Personkarakteristik:** De vigtigste personer i novellen er jegfortælleren og moren. Der er to vigtige bipersoner[[1]](#footnote-1), nemlig mormoren og den multiallergiske kvinde.

**Jegfortælleren** er et barn, da novellen foregår. Vi ved ikke, om det er en pige eller en dreng, og vi kender ikke personens alder, men det er et barn i skolealderen. Han eller hun tager ansvar for sin syge mor. Det har barnet gjort allerede, da de boede i København: ”Det var svært for mig at håndtere det, især i weekenderne...” (s.142). Senere hører vi, at mormoren har foreslået, at barnet skal tage med hende hjem: ”Men det ville jeg ikke...” (s. 144); han eller hun giver som forklaring morens forestillinger om Vadehavet. Barnet er nødt til at blive og passe på moren.

**Moren** er skuespiller og har haft en del jobs, da de boede i København. Blandt andet ud fra de ord, hun bruger (fx ”artefakt”, ”frisisk” og ”nederlandsk”), fornemmer vi, at hun fx interesserer sig for kunst og historie. Hun har været rask og velfungerende. Vi hører, at hun har det godt, lige da de er flyttet til Fanø: Hun får venner, melder sig ind i borgerforeningen, sætter sig ind i Fanøs historie.

Men moren lider af psykisk sygdom. Der står, at der er tale om en form for depression, som hun kalder Verdensangst. Muligvis drikker hun også, for der står, at sygdommen hver dag gik ”til købmanden for at hente nye forsyninger, hvorefter den isolerede sig og hobede sig op i skuret” (s.143). Det, der hober sig op i skuret, er muligvis de tomme flasker, for senere står der, at mormoren ”stod midt mellem alt medicinen ude i skuret...” Senere udvikler sygdommen sig til en tilstand, hvor moren begynder ”at gøre sig forestillinger om, at Vadehavet havde helende kræfter i sig. Alt hvad der kom i berøring med Vadehavet, var forbundet med den kraft” (s. 144). Til sidst forklarer hun, at hun har fundet ”koordinaterne til noget, hun kaldte *Vadehavets Tomrum*”. Det er en syg og forvirret kvindes fantasier.

Forholdet mellem barn og voksen er byttet om, det er barnet, der må tage ansvar for sin mor, prøve at passe på hende. Det ser vi tydeligst, da mormoren ankommer og har lyst til at græde: ”men det måtte hun ikke, fordi det var min tur til at være den lille.”

Desværre er barnet nødt til at følge med den voksne og passe på hende, også da det bliver farligt for dem begge.

**Den multiallergiske kvinde** er en mystisk person i fortællingen. Den måde, hun bliver beskrevet på, får hende til at virke som noget uvirkeligt, en fantasi: Hun ”havde mundmasken på, et par store orange briller lige oven over den”, og hun bevæger sig i et underligt ”fartøj” (s.145). Hun er synsk, og i novellen bliver hun en repræsentant for det, man ikke kan forklare.

**Sprog:** Novellen har mange svære ord (se ovenfor) og meget billedsprog. Eksempler på billedsprog er sammenligningerne: ”Vadehavet er som en stor fugtig lunge” (s. 142), eller ”som om hun bar visir” (s. 145). Eksempler på en metafor er fx ”Verdensangsten fandt ud af at tage toget fra København til Esbjerg...”osv. hvor sygdommen bliver beskrevet som en person, der flytter ind.

Billedsproget og de mange svære ord gør novellen svær at læse og forstå.

**Sammenfatning og fortolkning:** Temaerne i novellen er, hvordan det er at være et barn med en mor, der ikke kan passe på sig selv. Der er mange modsætninger i novellen, fx modsætningerne mellem det kunstige og det autentiske. Ifølge moren er Fanø mere autentisk og derfor sundere for hende, men det viser sig, at sådan er det ikke. Moren søger efter det autentiske, det er også det, hun leder efter i vadehavet: ”Et sted derinde ville alt det tillærte ved os blive taget fra os, og vi ville selv stå tydeligt tilbage” (s. 147).

Der er også en modsætning mellem barn og voksen i novellen, en modsætning, som bliver byttet om, og det siger noget væsentligt om jegpersonens situation.

Desuden har tågen en betydning. Moren siger, at den er et sindbillede, altså at den er et billede på hendes sind, som er som i en tåge. Derfor bliver det uklart for hende, hvad der kunstigt eller autentisk, virkelighed eller fantasi.

### Brug af novellen

**Vurdering:** Jeg synes, at det er en svær novelle, men når man arbejder med den, bliver den interessant. Den tager fat i vigtige emner om fx sindssygdom og om at være pårørende.

På den måde kan man måske bruge novellen til at få en større forståelse for mennesker, der har disse temaer inde på livet.

**Perspektivering:** Novellen her minder os om, hvor langt børn vil gå for at passe på deres syge forældre, og hvordan de let kan blive fanget med ind i fantasier og tågede sind, fordi de forsøger at være loyale.

Den kan også minde os om, at mange børn ikke har muligheden for at være børn, men tidligt må tage et voksenansvar, fordi de voksne ikke magter det. Det kan fx være børn af alkoholikere eller børn af personer med psykiske lidelser, som i novellen. Det er vigtigt at vide noget om, hvis du i et kommende job fx skal arbejde med børn.

Børn af forældre med psykiske lidelser eller med et alkoholmisbrug får ofte problemer at slås med resten af livet. Jeg har læst artiklen ”Børn af alkoholikere får store sociale problemer” af Marie Louise Bruun Jørgensen fra Kristeligt Dagblad, 1.3.2010. Her udtaler Jesper Kurdahl Larsen sig. Han er leder af TUBA, en forening, der tilbyder terapi og rådgivning til unge, som er vokset op i familier med alkohol- eller stofmisbrug. I artiklen fortæller han, at børn i misbrugsfamilier ofte lærer at opføre sig på en bestemt måde for at klare hverdagen: ”Børn af alkoholikere kan for eksempel have lært hele tiden at indordne sig. De dækker måske over moderen eller faderens misbrug og forsøger at redde de problemer, der opstår. Mange tilsidesætter på den måde deres egne behov”, siger han. Det kan man sammenligne med jegfortælleren i ”Vadehavet”, der forsøger at redde moren og tilsidesætter egne behov: ”Jeg længtes efter varme, tørre sokker eller min seng”. Lige som i citatet ovenfor, forsøger jegfortælleren blot at redde de problemer, der er opstået.

### Kilder

Nors D 2014. Kantslag. København: Samleren.

Bruun M L 2010. Børn af alkoholikere får store sociale problemer. Kristeligt dagblad 1.3.2010.

# Eksempel på analyse af reklame

Fiktiv reklame, lavet af Gads Forlag med henblik på analyse.

(Reklameanalysen findes også på <http://gad.dk/danskbogentilsocial-ogsundhedselever> under ”Ekstramateriale”)



## Overblik over reklamen

**Præsentation:** Dette er en analyse af en reklame for produktet Naturcreme, der er en rynkecreme.

Se reklamen ovenfor.

**Genre:** Denne reklame er et opdigtet eksempel på reklameanalyse og er derfor ren fiktion. Ellers vil en reklame som denne være genren faktion, fordi den bevæger sig mellem fiktion (det opdigtede) og nonfiktion (med rod i virkeligheden).

**Resumé:** Til venstre i reklamen er et stort billede, der fylder omkring halvdelen af siden. Billedet forestiller en rynket elefant, hvoraf man kun kan se hovedet og forbenene. På en firkant henover elefantens løftede snabel er huden helt glat – tanken er, at det er her, rynkecremen har virket. Det ser ud som om elefanten smører creme ud med sin snabel.

I nederste højre hjørne er der et mindre billede, der forestiller produktet: en lille åben bøtte med hvid creme.

På reklamens højre side er der en sammenhængende tekst, og over den står produktets navn og en underoverskrift. Nederst gentages produktets navn og et slogan: ” – en rynkecreme, der virker.”

## Forståelse af reklamen

**Kommunikationsmodel:** Afsenderen er firmaet bag NATURCREME, og modtagerne er dem, der ser reklamen, og som bruger rynkecreme, det vil sige typisk kvinder i alderen 35 op opefter. Der kunne også være mænd i målgruppen, men det er ikke så mange. Afsenderens hensigt er at sælge produktet.

**Blikfang:** Det er billedet af elefanten, der fanger modtagerens interesse, og den er dermed blikfanget.

**Overraskelse og humor:** Et af virkemidlerne i reklamen er humor: Det er en humoristisk, tegneserieagtig tegning, og det er humoristisk, fordi elefanter som udgangspunkt er rynkede og normalt ikke bruger creme for at forhindre det.

**Billeder:** Billederne er tegninger, ikke fotografier, og alt befinder sig i forgrunden; der er ingen mellemgrund eller baggrund, fordi billederne ikke har dybde. Elefantens rynker er tegnet ret detaljeret, fordi de er vigtige for reklamen og passer til teksten. Derimod er produktet i nederste hjørne mere enkelt tegnet, uden detaljer som fx tekst på bøtten.

Reklamens mest dominerende farve er den grønne baggrund. Den grønne farve kan signalere, at det er et naturprodukt – som også produktets navn fremhæver – og kan også skabe en stemning af friskhed. Den mere afdæmpede grå farve på elefanten passer til produktets mere afdæmpede pastelfarver.

**Hvad fortæller billedet?**

På den måde ”fortæller” billedet en historie om en elefant, der har brugt rynkecreme – og det har virket.

### Teksten

**Sprog:** Selve teksten i reklamen er svær, der er fx brugt fagbegreber som antioxidanter og collagenproduktion. Sproget understreger, at det er et produkt, som er fremstillet og testet af eksperter. Der er ikke brugt slang eller billedsprog, ud over udtrykket elefanthud, der på den ene side henviser til billedet af elefanten, på den anden side kunne være et ord, man brugte om menneskers hud, hvis den var hård og rynket.

Sproget er målrettet til målgruppen, fordi kvinder i aldersgruppen generelt er kritiske forbrugere, der gerne vil have bevis for, at produktet er gennemtestet og virker. Samtidig har de set så mange reklamer i deres liv, at humor er en god måde at få dem til at lægge mærke til netop denne reklame på.

**Argumentation:** Reklamen argumenterer med ekspertviden; den bruger fagord og begreber som Q10 og B12, og svære ord som udtræk, genopbygges, struktur og laboratorier. Desuden refererer den til undersøgelser, der viser, at ”efter bare fire uger er effekten mod rynker op mod 70 % ”. Man kunne kalde det autoritetsargumentation.

**Sammenhæng mellem tekst og billede:** I reklamens billede er der først og fremmest brugt humor – en elefant, der bruger rynkecreme. Teksten derimod er meget seriøs og alvorlig med svære ord og brug af ekspertknebet. På den måde passer tekst og billede ikke umiddelbart sammen. Men tænker man, som tidligere nævnt, på målgruppen, som er midaldrende kvinder, og dermed ofte kritiske forbrugere, passer billedet og teksten godt til målgruppen.

Denne gruppe vil lægge mærke til noget, der er anderledes og sjovt, samtidig med at de vil ønske at købe noget, som eksperter har bevist, virkelig virker.

**Budskab:** Reklamens primære budskab er, at man skal købe denne rynkecreme, fordi den gør ens hud glat. Det er et åbent budskab. Reklamen lægger vægt på, at den virker, og den siger måske dermed indirekte, at der er andre rynkecremer, der ikke virker.

Den grønne farve og reklamens fokus på ordene natur(creme) og naturligt i teksten sender desuden et budskab om, at denne rynkecreme er mere sund og naturlig end andre rynkecremer.

**Sammenfatning og fortolkning:** Det drejer sig om en reklame, der bruger humor og farver som virkemidler. Teksten er vanskelig og benytter sig af ekspertknebet. Reklamens budskab er først og fremmest, at man trygt kan købe denne creme, fordi den virker. Måske i modsætning til andre rynkecremer.

### Brug af teksten

**Vurdering:** Det er vanskeligt at vurdere denne reklame, da det er en fiktiv reklame – lavet som eksempel til reklameanalyse. Man kunne sige, at det er en god reklame, fordi den tydeligt henvender sig til sin målgruppe. Det er en sjov reklame, der vil få den almindelige, midaldrende kvinde til at standse op. Teksten beskriver på en videnskabelig måde, at her er et produkt, der virker, måske i modsætning til produkter, som hun tidligere har prøvet.

**Perspektivering:** Reklamen minder om mange andre reklamer for rynkecreme. Især teksten er som i alle mulige andre reklamer, mens billedet er med til at gøre reklamen mere speciel.

I første omgang kan det være svært at sætte kvinders behov for rynkecreme ind i Maslows behovspyramide. Som mennesker har vi ikke et fysisk behov for at undgå rynker, og der er heller ikke noget sikkert eller trygt i at undgå rynker. Behovet for rynkecreme hører nok til under de sociale behov – som mennesker har vi et behov for at blive accepteret og respekteret af andre mennesker, og vi har lært at vi lettere bliver set og elsket af andre, hvis vi ser godt ud. Og at se godt ud betyder i dag at se ung ud. Altså bilder vi os ind, at vi har et behov for rynkecreme for at få opfyldt vores sociale behov. Samtidig er udseendet i et moderne samfund blevet så vigtigt, at det at være lækker og smart hele livet, at vedligeholde kroppen, er en vigtig personlig præstation. Og så kommer behovet for at undgå rynker til at høre til under præstationsbehov.

Når rynkecreme er varer, som mange interesserer sig for, skyldes det, at rynker ikke opfattes som noget positivt. Tværtimod skal man helst have glat hud, som elefanten på billedet, også selvom man ikke er helt ung. Det vidner om et samfund, hvor det ikke er smart at blive ældre, men hvor idealet er ungdom og evig glat hud.

## Eksempel på en analyse af en artikel

Sådan kan du fx skrive en analyse ud fra analysemodellen til artikler.

### Analyse af artiklen: ”Jørgen fik dødssprøjte”

Find artiklen på Infomedia (en underviseropgave, da det kræver abonnement).

### Overblik over teksten

**Præsentation:** I det følgende vil jeg analysere artiklen ”Jørgen fik dødssprøjte” fra Ekstra Bladet den 13. maj 2015, skrevet af journalist Jakob Rohde-Brøndum.

**Genre:** Artiklen er nonfiktion; og dens undergenre er baggrundsartikel, blandt andet fordi den uddyber en artikel, der tidligere har været om emnet (”De ville skåne far, men slog ham ihjel”, 4. februar 2015).

**Resume:** Artiklen fortæller om to social- og sundhedsassistenter, der har slået en borger ihjel på det plejehjem, hvor de arbejder, ved at sprøjte saltvand med knuste smertestillende piller direkte ind i en af hans blodårer. Deres hensigt var at lindre hans smerter, men i stedet slog de ham ihjel. Nu er de tiltalt for uagtsomt manddrab og bliver afhørt ved Retten i Aarhus.

**Tema:** Det overordnede tema i artiklen er dødsfaldet og den sag, der nu er rejst mod social- og sundhedsassistenterne. Desuden er mistænkelige dødsfald på landets plejehjem og sygehuse et tema.

### Forståelse af teksten

**Kommunikationsmodel:** Hvis man sætter artiklen ind i kommunikationsmodellen, ser det sådan ud:

|  |
| --- |
| **Kontekst:** samfundet  **Medie:** Ekstra Bladet  **Afsender Budskab Modtager**  Ekstra Bladet **->** En mand er død pga. fejlmedicinering **->**Ekstra Bladets læsere  **Hensigt:**  At oplyse, at forarge, at starte  en debat om fejlmedicinering |

Ekstra Bladets læsere er målgruppen. Det er traditionelt en gruppe læsere med korte uddannelser, som gerne vil have nyheder, der er lige til at gå til og ikke er for svære at læse. Artiklerne må gerne have fokus på følelser og ”almindelige mennesker”.

**Layout:** Artiklen er sat op med et meget stort billede af Jørgen Jensen som blikfang. Rubrikken lyder: ”Jørgen fik dødssprøjte”; rubrikken er stor og sat med sort baggrund, der fremhæver den.

Over rubrikken finder vi en manchet, der giver et kort resume af artiklen og virker som appetitvækker for læserne.

Artiklen består af fire dele: hovedartiklen, der fortæller om sagen, en lille artikel med egen rubrik, der fortæller, at en af de tiltalte social- og sundhedsassistenter sagde undskyld til de pårørende, en faktaboks om tiltalen og en spalte med andre eksempler på mistænkelige dødsfald på plejehjem og sygehuse i Danmark de senere år. De fire artikeldele er sat op med rubrikker og mellemrubrikker, der gør det mere overskueligt for læseren. I første spalte er indsat et citat fra artiklen, der fungerer som en appetitvækker.

Der er fire illustrationer til artiklen; et meget stort billede af Jørgen Jensen, et billede af den tidligere artikel i sagen, som denne er en opfølgning af. Der er et billede af Plejehjemmet Sifsgård, som det handler om, samt et billede af én af de tiltalte social- og sundhedsassistenter, hvor hele ansigtet er dækket af en grå oval. Dette er gjort for at anonymisere hende.

Det store billede af Jørgen Jensen passer godt til artiklen; det viser hovedpersonen. Det er et privat foto, der viser, at han sidder til en fødselsdag eller familiefest med et gavebord i baggrunden og ser direkte ind i kameraet: Det vækker vores følelser, og vi får sat et ansigt på historien. Billedet af plejehjemmet Sifsgård i Åbyhøj er lidt uinteressant. Endelig virker det nærmest komisk at benytte et billede af en person, der er næsten helt tildækket af en anonymisering, men meningen er nok, at det skal vække læserens nysgerrighed. Samlet set gør de mange illustrationer, at siden bliver interessant at se på, og teksten bliver delt meget op, så det ikke ser overvældende ud. Det fremmer lysten til at gå i gang med at læse og passer godt til målgruppen.

**Opbygning:** Hovedartiklen er en gengivelse af, hvad der skete den dag, hvor Jørgen Jensen døde. Det er beskrevet med både referat af, hvad der er blevet sagt i retten, og direkte citater fra de to tiltalte social- og sundhedsassistenter. Der er også brugt beskrivelse et par steder, fx ”Jørgen Jensens familie hilste da også pænt på den tiltalte”.

**Argumentation:** Det er ikke en argumenterende artikel, og der er ikke mange holdninger, som kommer til udtryk.

Lene Bøjlesen, som er datter til Jørgen Jensen, siger, at hun ikke kan forestille sig, at de to assistenter har været ude på at slå hendes far ihjel, hun tror, de har gjort det for at lindre hans smerter. Hun fortsætter: ”Men enhver burde da vide, at man ikke bare kan opløse nogen hovedpinepiller i vand og så sprøjte dem ind”. Om end man kan være enig med hende, er det ikke saglig argumentation. Hun bruger et selvsikkerhedskneb, hvor hun fortæller, hvordan det *selvfølgelig* er, uden at begrunde fagligt, hvorfor hun mener, at det er sådan.

Da der mest er brugt referat og direkte citater i artiklen, er den til en vis grad objektiv. Sproget gør dog, at den bliver mere følelsesladet og subjektiv.

**Sprog:** Sproget er let at læse med mest korte sætninger. Der er dog en del svære ord i teksten, fx fremmedord som ”uagtsomt manddrab” eller fagudtryk som ”intravenøst”, ”venflon”, ”subkutan” og ”udadreagerende”. Der er stort set ikke brugt billedsprog, bortset fra ordet ”sommerfugl”, der bruges som betegnelse for en måde at give morfin på. De svære ord gør artiklen lidt vanskeligere at læse end mange andre af artiklerne i Ekstra Bladet, og det vil måske kun være den del af målgruppen, der har et vist kendskab til plejeområdet, der får det fulde udbytte af artiklen.

Sproget er meget følelsesladet. Som eksempler kan nævnes ordet som ”dødssprøjte”, som allerede i rubrikken fanger læseren og lover en dramatisk historie. Ord som ”dødbringende”, ”skæbnesvanger”, ”kaotisk” eller beskrivelsen: ”med tårerne trillende ned af kinderne” er eksempler på, hvordan sproget taler til læserens følelser. Det gør artiklen mere levende og påvirker læseren til at engagere sig i historien og måske føle medlidenhed med Jørgen og de efterladte – og måske social- og sundhedsassistenterne.

**Sammenfatning:** Artiklen fortæller, hvad der skete den dag, hvor Jørgen Jensen døde. Blandt andet sproget er med til at gøre artiklen følelsesladet og dramatisk.

### Brug af teksten

**Vurdering:** Jeg synes, det er en interessant artikel, der fortæller om en begivenhed på en måde, så man får lyst til at læse om det.

Hvis vi kigger på kommunikationsmodellen igen, kan vi se, at afsenderens hensigt med artiklen er, at modtagerne skal få oplysning om, at en mand er død af fejlmedicinering og måske blive forarget. Jeg vurderer, at artiklen dels ved hjælp af objektive referater og citater og dels ved hjælp af meget følelsesladet sprog får hensigten opfyldt.

**Perspektivering:** Ekstra Bladet har i mange år ofte skrevet om ældreområdet: om ældre, der ikke er blevet behandlet ordentligt på plejehjem, er blevet fejlmedicineret eller ikke har fået ordentlig hjælp af hjemmeplejen. Fælles for artiklerne er, at de taler til læsernes følelser, og derved får os til at føle forargelse eller medlidenhed. På den måde ligner de denne artikel.

Artiklen og sagen fra Aarhus peger på noget helt grundlæggende i forhold til at være professionel og arbejde på social- og sundhedsområdet. Den viser, hvor vigtigt det er, at man er bevidst om ens egne kompetencer og kompetenceområde: Hvad kan jeg og hvad må jeg? Artiklen viser desuden, hvor vigtigt det er at holde hovedet koldt, også når der er travlt. Man må aldrig lade være med at kontakte læge eller sygeplejerske, fordi det skal gå hurtigt, og der skal altid være tid til at stoppe op, trække vejret og tænke: Handler jeg korrekt, fagligt og professionelt?

# Opgaver

## Hvilken genre tilhører teksterne på de 13 billeder?

Fiktion: En opdigtet tekst, fx romaner eller noveller.

Nonfiktion: En tekst der fremstiller virkeligheden, fx artikler eller fagbøger.

Faktion: En blanding mellem de to fx reklamer eller reality-programmer.

Skriv ud for hvert billede, hvilken genre teksten på billedet tilhører. Du må gerne nævne både hovedgenre og undergenre (se eksempel):

|  |  |
| --- | --- |
| 1. | *Eksempel:*  1. Genre:  Det er en bog med opskrifter, altså en fagbog. Fagbøger er nonfiktion. |
| 2. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 2. |
| 3. | 3. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 4. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 4. |
| 5. | 5. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 6. Genre: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 6. |
| 7.  C:\Users\lisb1455\OneDrive - IT Center Fyn\Danskbogen til GF\Illustrationer\P1020376.JPG | 7. Genre\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 8. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 8. |
| 10. | 10. genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 11. | 11. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 12. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 12. |
| 13. | 13. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| 14. Genre:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | 14. C:\Users\lisb1455\OneDrive - IT Center Fyn\Danskbogen til GF\Illustrationer\P1020368.JPG |

**Svar**

1. **Teksten på en mælkekarton**

Teksten bag på en mælkekarton er nonfiktion, hvis det udelukkende handler om fx indhold. Hvis det bliver en mere fortællende historie, fx om glade køer, er det en blanding, altså faktion.

1. **Josefine Ottesen: Rævehørm og sejrhyl**

Det er en opdigtet historie i en børnebog, altså fiktion.

1. **Bibelen**

Her har det en betydning, hvad man tror på. Hvis man tror, det er sandhed, er det nonfiktion. Hvis man tror, det er opdigtet, er det fiktion.

1. **H. C. Andersen: Lille Claus og Store Claus (udgave:**

Det er et eventyr, altså fiktion.

1. **Politikens Rimordbog**

Det er en håndbog, en fagbog, altså nonfiktion.

1. **Børnecancerfondens hjemmeside**

Det er nonfiktion. Der kan være elementer af fx reklame for organisationen, der i så fald ville det være faktion.

1. **Gyldendals bog om barnet**

Det er en håndbog, en fagbog, altså nonfiktion.

1. **Politiken**

Det er en avis, nonfiktion.

1. **J. K. Rowling: Harry Potter og dødsregalierne**

Det er en roman (del af serie) og altså fiktion.

1. **Reklamer på Faktas facade**

Reklamer er faktion, når de som her er en blanding af fiktion og nonfiktion: Det vil sige, at de ikke kun oplyser om vare og pris, men også digter lidt.

1. **Erik Balling/Lise Nørgaard: Matador**

Om end Matador er berømt for sin præcise beskrivelse af en dansk provinsby i årene før og under 2. verdenskrig, er det en opdigtet historie – altså fiktion.

1. **Emma Gad: Takt og tone.**

”Takt og tone” er et berømt opslagsværk fra 1918 om hvordan man omgås hinanden på en ordentlig måde. Altså en håndbog – nonfiktion.

## Opgave om fortællertyper

**Læs de følgende tekster, som er uddrag fra romaner. Hvilken fortællertype finder vi i hver enkelt?**

Et åbent vindue, en vægtløs morgen, fuglenes stemmer udenfor og en duvende gardinvæg: det var sådan sommeren begyndte. Jeg vågnede gradvist og kom til mig selv en lille smule ad gangen.

Bo Green Jensen: ***Dansen gennem sommeren,*** 1981

Fortæller\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Emil sagde ikke noget, for han sad og tænkte på de skarnsstreger, han allerede havde lavet, og dem, han ikke havde lavet endnu, men ville tage fat på, så snart han kunne komme til det.

Astrid Lindgren/ Bjørn Berg: ***Emils store billedbog,*** ca. 1972

Fortæller

Mikkel Tøgersen laa i Åamundingen og fiskede, en Septemberdag, da han saa Ane Mette komme; han lagde ind til Bredden og ventede paa hende. Da hun var naaet paa nogle Skridts Afstand, blev hun staaende og smilede, hun havde et mørkt Hovedklæde om Haaret. Mikkel hilsede, og de tav lidt begge to.

Johannes V. Jensen: ***Kongens Fald,*** 1900-1

Fortæller\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Det var en mørk og tung novembernat jeg så mine anstrengelser fuldført. Med en iver der næsten føltes som en smerte, samlede jeg mine instrumenter omkring mig så at jeg kunne indgyde livsgnisten i det livløse stof der lå for mine fødder. Klokken var allerede ét om natten; regnen trommede monotont mod ruderne og min kærte var næsten brændt ned, da jeg i det svage skær fra det halvudslukte lys så væsnets matte gule øjne åbne sig; det åndede tungt og der gik en trækning gennem lemmerne.

Mary Shelley: ***Frankenstein,*** 1816 Fortæller\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Den tredje lille gris mødte en mand, som kom kørende med nogle mursten.

Den tredje lille gris sagde til manden: ”Giv mig nogle mursten, så jeg kan bygge mig et hus”.

”Ja, værsågod!” sagde manden og gav grisen nogle mursten.

Den tredje lille gris byggede sig nu et pænt lille hus af murstenene, men lige som den var blevet færdig, bankede det på døren.

***De tre små grise*** (fortalt af Torben Gregersen, 1973)

Fortæller\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

*Prøv også at teste dig selv med quizzen omkring analyse og fortolkning på dette link:*

https://gad.dk/Danskbogen\_GF\_studie/Test-dig-selv-Analyse-og-fortolkning.aspx

1. Biperson: en person i en novelle, der ikke er så væsentlig for handlingen (modsat hovedperson). [↑](#footnote-ref-1)